สรรหาใหม่ บอร์ดธปท. แทน3ราย
บอร์ด ธปท. ครบวาระ 3 คน เดือน พ.ค.ปีนี้ เตรียมชงคลังสรรหาใหม่
26 มี.ค. 2558

บอร์ด ธปท. ครบวาระ 3 คน เดือน พ.ค.ปีนี้ เตรียมชงคลังสรรหาใหม่
แหล่งข่าวจากคณะกรรมการธนาคารแห่งประเทศไทย (บอร์ด ธปท.) เปิดเผยว่า ในเดือน พ.ค.นี้ จะมีกรรมการ 3 คนในบอร์ดชุดปัจจุบันครบวาระ คือ นายอำพน กิตติอำพน เลขาธิการคณะรัฐมนตรี ในฐานะประธานบอร์ด ธปท. ซึ่งเข้ามารับตำแหน่งในวาระที่เหลืออีก 3 ปีของนายวีรพงษ์ รามางกูร ที่เกษียณอายุก่อนครบวาระ โดยนายอำพนเป็นกรรมการ ธปท. ในเดือน เม.ย. 2555 และจะครบ 3 ปีในเดือน พ.ค.ปีนี้ ดังนั้น ธปท.ต้องทำหนังสือถึงกระทรวงการคลังพิจารณาคัดสรรใหม่ เช่นเดียวกับนายประสาร ไตรรัตน์ วรกุล ที่จะครบวาระในตำแหน่งผู้ว่าการ ธปท. ในสิ้นเดือน ก.ย.นี้
นอกจากนายอำพนแล้ว ยังมีบอร์ด ธปท.ที่เป็นผู้ทรงคุณวุฒิจากภายนอกจะครบวาระในเดือน พ.ค.ปีนี้ด้วย คือ นายคณิศ แสงสุพรรณ ที่เป็นบอร์ดครบ 2 วาระ หรือ 6 ปี และนายอนุสรณ์ ธรรมใจ ซึ่งเข้ามารับตำแหน่งต่อวาระที่เหลือของคนเดิม อย่างไรก็ดี นายอนุสรณ์ยังสามารถได้รับการแต่งตั้งเป็นบอร์ด ธปท.ได้อีก 1 วาระ หากได้รับการเสนอชื่อกลับเข้ามาใหม่
สำหรับบอร์ด ธปท.ในส่วนของผู้ทรงคุณวุฒิที่ยังไม่ครบวาระ ประกอบด้วย นายวิรไท สันติประภพ และนายพิชัย ชุณหวชิร และนายอัชพร จารุจินดา โดยนายอัชพร ได้รับการต่อวาระไปแล้ว